《偕方坳堂登牛头回至献花岩㝛幽栖寺》
清代·姚鼐

昨雨竟夕䢅未休，与君㝛约登牛头。我怯欲止君意锐，中道稍幸霾云收。

山阴转至南㵎曲，佛宫上倚云峰稠。八门阶磴凿苍翠，两阑松桂交龙虬。

十围银杏穿入地，再出若济兴陶邱。沾衣尚有林雨隳，拄杖且趁石径幽。

深洞传为辟支坐，小沼或记昭明游。世往荒昧不可辩，登冢一俯千山周。

东来句曲气咫尺，大江三面环如钩。仰思万古正惝恍，飞乌忽逝投沧洲。

下践僧廊出门外，危循鸟道升东陬。献花岩居万木杪，片壤劣架悬钟楼。

其时山花开且落，枝閒偶复闻啁啾。回视来径杳修曲，山光金碧交相浮。

幽栖寺近暮投㝛，林深雾暗风飕飗。道人㫺处此石窟，远有望气来相求。

廓然无圣乃家法，金屑虽贵宁居眸。尚有佛见师所斥，了无一法今何修。

嗟予与子厌尘壒，但云芒屩贤鸣驺。若寻第一微妙义，岂于喧寂论谁优。

山僧煮笋春米熟，虎跑泉瀹香盈瓯。镫前饱食放头睡，起看杲日青天流。

作者简介：姚鼐（nài）（1731～1815）清代著名散文家，与方苞、刘大櫆并称为“桐城三祖”。字姬传，一字梦谷，室名惜抱轩（在今桐城中学内），世称惜抱先生、姚惜抱，安徽桐城人。乾隆二十八年（1763）中进士，任礼部主事、四库全书纂修官等，年才四十，辞官南归，先后主讲于扬州梅花、江南紫阳、南京钟山等地书院四十多年。著有《惜抱轩全集》等，曾编选《古文辞类纂》。